Ja winak ja xa ruqꞌuin rwachꞌulew yukul wiꞌ quecꞌuꞌx ja wi ejeꞌeꞌ xa itzel nixquetzꞌat bien techꞌoboꞌ chi queriꞌ queban anin chwe nabey,
itzel xinquetzꞌat chakajaꞌ.
Ja wixta ix cachbil ja winak ja xa ruqꞌuin rwachꞌulew yukul wiꞌ quecꞌuꞌx jariꞌ lokꞌ ta nixquenaꞌ ariꞌ.
Pro jariꞌ ma ix cachbil ta como anin xixnuchaꞌ chiquicojol in xixnpartiꞌij rmalcꞌariꞌ tok itzel nixquetzꞌat.
Turkaj chewe jun tzij ja xinbij chewe quewariꞌ:
—Jun moso arjaꞌ ma nim ta rukꞌij chwach ja rpatrón,
xincheꞌ chewe.
Tibij cꞌa tzij ariꞌ ja wi cꞌo pokon quibanon anin chwe cꞌo cꞌa pokon xtiqueban ariꞌ chewe ixix chakajaꞌ.
Ja cꞌa wi quinimaj ja ntzobal ja xinbij chique jariꞌ xtiquinimaj ja xtebij ixix chique chakajaꞌ.
Pro mwal anin ja tok xtetij pokon pa quekꞌaꞌ.
Ejeꞌeꞌ nqueban na pokon chewe como ma cotak ta janiꞌ rnaꞌoj ja Dios ja takyonto wxin.
Ja wixta maquita xinpeti wixta maquita xinkꞌalasaj chiquewach janiꞌ rnaꞌoj ja Dios jariꞌ mta nechapbexi pro ja camic mta nquitobej quiꞌ xtiquibij ta chi ma quemac ta.
Ja winak ja xa itzel ninquetzꞌat jariꞌ xa itzel nquetzꞌat ja Nataꞌ chakajaꞌ.
Ja wixta maquita xinban ja nimak tak milagro chiquewach,
pro juleꞌ milagro ja ni majun nak chi ta banyon,
jariꞌ mta nechapbexi pro jariꞌ quetzꞌat in camic xa itzel ninquetzꞌat in xa itzel nquetzꞌat ja Nataꞌ chakajaꞌ.
Queriꞌ nqueban utzcꞌa chi nbantaj cumplir ja tzꞌibtal can chwe chipan ja ley xin Dios ja cꞌo cuqꞌuin,
quewaꞌ nbij riꞌ:
—Ejeꞌeꞌ xa itzel xinquetzꞌat pro chaka queriꞌ mta wil,
mta xinban chique.
Queriꞌ ja tzꞌibtal can.
Pro ja jun chic Toꞌonel ja cꞌo ruqꞌuin ja Nataꞌ arjaꞌ nkajto na ewqꞌuin como anin xquintakoto rxin.
Arjaꞌ ja rEspíritu Santo pro jun Espíritu ja ni katzij wiꞌ nojel ja nbij,
jun Espíritu ja ruqꞌuin Nataꞌ npi wiꞌ.
Ja tok xturkaj ewqꞌuin arjaꞌ nkꞌalasaj na chiquewach ja winak nak inocnak wiꞌ anin.
Ja cꞌa rixix chakajaꞌ nekꞌalasaj na chiquewach ja winak nak inocnak wiꞌ como ixix nij ixcꞌo wiꞌ wqꞌuin ja tok xinmajto ja nsamaj.
Nojel awaꞌ ja cꞌa xinbij kaj chewe riꞌ utzcꞌa chi mateyaꞌ can ja yukulbal ecꞌuꞌx wqꞌuin ja tok cꞌoli nak xtipi chewij.
Como ja winak ejeꞌeꞌ nixquichꞌakijto na pa tak jay xin molbal riꞌil ja bar ncꞌaxax wiꞌ ja rtzobal Dios in maquixcꞌul chic chipan.
In cꞌuluto,
nerilaꞌ na jun kꞌij ja tok nixquicamsaj in ja pa quetzij ejeꞌeꞌ rvoluntad Dios nqueban ja nixquicamsaj.
Queriꞌ xtiqueban chewe como ejeꞌeꞌ xa ma cotak ta janiꞌ rnaꞌoj ja Tatixel in nixtacꞌa cotak ta ja nnaꞌoj anin chakajaꞌ.
Nojel awaꞌ ja xinyaꞌ pon rbixic chewe riꞌ utzcꞌa tok xtibantaji quewaꞌ nebij riꞌ:
—Ja cꞌawaꞌ bin can chake rmal ja Jesús,
xquixcheꞌ na.
Ma xinbij ta chewe nabey nojel awaꞌ wariꞌ como cꞌa incꞌo na checojol.